અકબર બાદશાહે કાંઈક અણગમાથી કહ્યું, “બીરબલ, દરેક બાબતમાં તને પ્રતિવાદ કરવાની આદત પડી ગઈ છે. તને કોઈ કશું કહે તો તું તેનો નિઃસંકોચ સ્વીકાર કરી શકતો નથી અને દરેક બાબતમાં વિવાદ કરે છે. મારો વિચાર આવતી કાલે દરબારમાં મારા તમામ દરબારીઓ હાજર હોય ત્યારે એ બિલાડીનો નાચ પેશ કરવાનો છે ત્યારે તું પણ હાજર હશેને? ત્યારે તું એ નાચ જોઈને કહેજે કે આમાં એની મૂળભૂત પ્રકૃતિને વશ થવાની વાત ક્યાંથી આવશે?” શહેનશાહ અકબરે બીજા દિવસે શાહી દરબારમાં બિલાડીના નાચનું આયોજન કર્યું. બિલાડીનો નાચ શરૂ થયો અને બધા જ દરબારીઓ આનંદ અને આશ્ચર્યથી તે જોઈ રહ્યાં.